Title: Računsko pitanje
Course: Napredni rad u sustavu Merlin - Pitanja i testovi > Section: Vrste pitanja

1. Uvod

Ikona | Naziv
 | Računsko pitanje

Računska pitanja su poput brojčanih pitanja, ali su brojevi koji se koriste generirani nasumičnim odabirom iz određenog skupa, prilikom rješavanja testa. Računska pitanja se odnose na matematičke jednadžbe s jednom ili više varijabli. Svakog puta kada se studentu pojavi jedno od tih pitanja sustav umjesto varijabli (wild cards) postavlja neku vrijednost unutar intervala koji je odobrio nastavnik. Tako svaki student dobije drugačije pitanje, odnosno pitanje s jednakim tekstom, ali različitim zadanim vrijednostima. Sve varijable pišu se u vitičastim zagradama "{}" kako bi ih sustav mogao prepoznati i ispravno s njima raditi. Potrebno je upisati broj decimalnih mjesta za prikaz konačnog rezultata.

2.1. Postavke - Općenito

U sekciji Općenito moguće je urediti sljedeće postavke:
- Kategorija - Ako je nastavnik izradio kategoriju, moguće je odabrati željenu kategoriju unutar koje će se spremiti pitanje. U slučaju da se ne odabere neka druga kategorija, pitanje će se spremiti pod zadanu kategoriju.
- Naziv pitanja - U ovo polje upisuje se naziv pitanja koji će biti vidljiv samo nastavnicima.
- Tekst pitanja - U polje tekst pitanja upisuje pitanje koje će studenti vidjeti. Ovdje nastavnik upisuje formulu prema kojoj će se računati točan odgovor. Student ne vidi formulu, već samo treba upisati konačan rezultat uz dopuštenu toleranciju. U formuli potrebno je da bude barem jedna varijabla koju će sustav mijenjati sa nasumičnim brojevima. Nasumični brojevi se uzimaju iz unaprijed predefiniranog raspona dozvoljenih vrijednosti koje odredi nastavnik.
- Broj bodova - Ova postavka predstavlja broj bodova koliko nosi trenutno pitanje ako se točno na njega odgovori.
- Općenita povratna informacija - Ova je informacija koju student dobiva nakon što odgovori na postavljeno pitanje.

2.2. Postavke - Odgovori

U sekciji Odgovori upisuju se sljedeći podaci:

- Formula 1 odgovor =  - Ovdje se upisuje formula prema kojoj će se računati odgovor.
- Ocjena - Ova postavka predstavlja postotak ukupne ocjene koje pitanje nosi.
- Odstupanje +/- - Ovo je tolerancija na pogrešku.
- Vrsta - Odabir između tri vrste tolerancije.
  - Relativna tolerancija: raspon ispravnih odgovora dobit će se množenjem točnog odgovora s upisanom tolerancijom te nakon toga zbrajanjem i oduzimanjem dobivenog broja od početnog točnoga odgovora. Primjeri za točan odgovor 200 i upisanu toleranciju od 0,5 množenjem se dobije broj 100, a kada taj broj oduzmemo od 200 za donju granicu i zbrojimo ga s 200 za gornju granicu, raspon ispravnih odgovora je od 100 do 300.
  - Nominalna tolerancija: omogućava vrlo malo odstupanje koje se računa tako da se upisani broj oduzme ili zbroji s točnim odgovorom. Primjeri za točan odgovor 200 i upisanu toleranciju od 0.5, raspon je od 199.5 do 200,5.
  - Geometrijska tolerancija: kod te tolerancije na različite se načine računaju gornja i donja granica. Primjeri za točan odgovor 200 i upisanu toleranciju od 0,5. Gornja granica računa se prema formuli 200+0,5*200 i prema iznosu je jednaka relativnoj toleranciji. Donju granicu dobijemo pomoću formule 200/(1+0,5) tako da ispravan odgovor mora biti između 133.33 i 300.
- Točan odgovor sadrži - Ovdje treba odabrati koliko decimala ili vodećih znamenki.
- Povratna informacija - Ovo je cjelokupna povratna informacija koju će studnet dobiti nakon što odgovori na pitanje.

2.3. Postavke - Mjerne jedinice

Za računsko pitanje moguće je podesiti prikaz i način izračuna mjernih jedinica.

- Mjerne jedinice - Ova postavka omogućuje odabir načina ocjenjivanja odgovora. Moguće su tri opcije: (1) Samo će brojčani odgovori biti ocjenjeni, (2) Mjerna jedinica nije obavezna. Ako se ipak unese, poslužiti će da se brojčani odgovor preračuna u onaj upisan kod prve mjerne jedinice. (3) Ocjenjuju se i brojčani odgovor i mjerna jedinica.
- Kazneni bodovi za mjernu jedinicu - Ova postavka postavlja se u slučaju ako je upisana nepoznata mjerna jedinica u polje za jedinicu ili ako je mjerna jedinica upisana u polje za brojčani dio odgovora. Kazneni se bodovi primjenjuju ako je: nepoznata mjerna jedinica upisana u polje za jedinicu ili mjerna jedinica upisana u polje za brojčani dio odgovora.
- Oblik unosa mjerne jedinice i Mjesto jedinice - Određuje način unosa mjerne jedinice u odgovoru i na kojem mjestu će se nalaziti ispred ili iza brojke.
- Jedinice - U postavku jedinice, moguće je upisati više različitih mjernih jedinica koje se mogu priznati kao točne. Na primjer, ako se u odgovoru unese jedinica "cm" prihvatit će se odgovori "15 cm" ili "15" kao točni. Može se odrediti i množitelj. Dakle, ako je primarni odgovor 5500 u jedinici W, tada se može dodati i jedinica kW s množiteljem od 0.001. To znači da su odgovori "5500", "5500W" ili "5,5 kW" će biti označeni kao točni. Prihvatljivo odstupanje također se može pomnožiti, pa će tako odstupanje od 100W postati odstupanje od 0.1kW.

2.4. Postavke - Zamjenski znakovi

Nakon što se pitanje spremi, nastavniku će se otvoriti sekcija za uređivanje svojstava skupova za zamjenske varijable:

- Obvezni zamjenski znakovi prisutni u odgovorima

Moguće je koristiti isti privatni skup podataka kao i do sada, što znači da taj skup podataka koristi samo za to pitanje, ili koristiti će novi dijeljeni skup podataka, što znači da je skup podataka dijeljen s ostalim računskim pitanjima u istoj kategoriji. Korištenjem dijeljenog skupa podataka moguće je uštediti vrijeme prilikom izrade niza sličnih računskih pitanja. Sustav automatski postavlja na isti privatni skup.

Nakon postavljanja skupa podataka potrebno je pritisnuti dugme Sljedeća stranica.

Potrebno je za sve zamjenske znakove (varijable) podesiti skup vrijednosti. Sustav generira početni predložak no nastavnik ih može mijenjati i prilagoditi svojim potrebama.

- Zamjenski znak - Unaprijed konkretno zadana vrijednost za određeni zamjenski znak od strane sustava. Nastavnik ju može prilagoditi i promijeniti.
- Raspon vrijednosti - Ovdje se određuje minimalna i maksimalan vrijednost raspona.
- Decimalna mjesta - Unos broja decimalnih mjesta varijable.
- Raspodjela - Može biti jednolika (svaki broj između zadanih raspona ima jednaku šansu da bude slučajno generiran) ili loguniforma (vrijednosti bliže donjoj granici su više vjerojatne).

Nakon što se postave rasponi potrebno je podesiti i ukupan broj različitih brojeva koji će se prikazati dodavanjem broja stavki.

3. Korisni savjeti

- Naziv pitanja treba dati infomacije o sadržaju pitanja kako bi nastavniku olakšao pretraživanje i pregledavanje baze pitanja.
- Broj bodova može se promijeniti prilikom dodavanja pitanja u pojedinom testu.

- Na početak formule nije potrebno stavljati znak =.
- Za decimalne brojeve koristi se točka, a ne zarez.
- Vrijednosti varijabli moguće je dijeliti između pitanja iste kategorije i na taj način pitanja u testu nadograđivati jedno na drugo sa istim vrijednostima pojedinih nepoznanica.