Title: Postavke testa
Course: Napredni rad u sustavu Merlin - Pitanja i testovi > Section: Postavke testa

1. Uvod

Testovi se izrađuju kombiniranjem pitanja koja su prethodno izrađena u bazi pitanja, te se mogu sastojati od brojnih vrsta pitanja: pitanja s višestrukim odgovorima, točno/netočno pitanja, pitanja uparivanja, numeričkih pitanja i drugih vrsta pitanja.

Testovi se mogu koristiti za:

- pismenu provjeru znanja
- kraće provjere znanja vezano uz građu obrađenu na satu/predavanju
- vježbanje za pravu pismenu provjeru znanja (korištenjem starih pitanja)
- samoprocjenu studenata

Preporuča se slagati pitanja u kategorije i potkategorije prema područjima koja se obrađuju odnosno prema zahtjevnosti pitanja u njima što je posebno bitno kod testa s nasumično odabranim pitanjima.

Nastavnik može omogućiti višestruko rješavanje i predaju testa, pri čemu pitanja i odgovori mogu biti uvršteni slučajnim odabirom iz baze pitanja.

Svaki pokušaj se automatski ocjenjuje, a nastavnici mogu odlučiti žele li studentima dati povratne informacije i/ili prikazati točne odgovore nakon što student odgovori na pitanje ili preda test.

Za dodavanje aktivnosti Test odaberite poveznicu: Dodaj aktivnost ili resurs -> Test

2.1. Postavke - Općenito

U sekciji Općenito moguće je urediti sljedeće postavke:

- Ime - U ovu postavku upisuje se naziv testa.
- Uvod - Ovdje se upisuju osnovne informacije o testu (vrijeme trajanja, broj zadataka, područje koje se ispituje itd.) tj. kratke upute studentima o tome što se od njih očekuje prilikom rješavanja testa.
- Prikaži opis/upute na naslovnici - Uključivanjem ove mogućnosti na naslovnici tečaj ispod testa prikazat će se opis koji je naveden pod Uvod.

2.2. Postavke - Vrijeme

U sekciji Vrijeme moguće je urediti sljedeće postavke:

- Dostupan od - Kada će test postati otvoren studentima za rješavanje.
- Dostupan do - Kada će se test zatvoriti za rješavanje.
- Vremensko ograničenje - Određivanje vremena potrebnog za rješavanje testa u sekundama, minutama, satima, danima i tjednima. Odbrojavanje do zatvaranja testa će cijelo vrijeme biti prikazano studentima prilikom rješavanja testa.
- Nakon isteka vremena -  Ova postavka određuje što se događa ako student ne preda test prije nego istekne vrijeme. Ako student radi na testu u tom trenutku, njegov će pokušaj automatski biti predan. Ukoliko se student odjavi sa sustava za vrijeme rješavanja testa može se odrediti vrijeme naknadne predaje kada se započeti pokušaji mogu predati ali bez promjene odgovora. Zadnja postavka je da se test bez obzira treba predati prije isteka vremena testa inače se odgovori neće uvažiti. Najčešće nastavnici odabiru mogućnost da se započeti pokušaji rješavanja automatski predaju.
- Razdoblje naknade predaje - Ako je odabrana opcija 'Dopusti naknadnu predaju, bez promjena odgovora', može se podesiti dodatno vrijeme u kojem je predaja dopuštena.

Najčešće nastavnici odabiru mogućnost da se započeti pokušaji rješavanja automatski predaju.

2.3. Postavke - Ocjena

U sekciji Ocjena moguće je urediti sljedeće postavke:

- Kategorija ocjena -  Ova postavka određuje kategoriju unutar popisa ocjena u koju će biti smještene ocjene aktivnosti testa.
- Ocjena za prolaz - Ova postavka određuje najmanju ocjenu potrebnu za prolaz. Ova vrijednost se upotrebljava za prolaz aktivnosti testa te u popisu ocjena gdje su prolazne ocjene istaknute zelenom, a neprolazne crvenom bojom.
- Dopušteni broj pokušaja - Ova postavka određuje koliki je dozvoljeni broj pokušaja rješavanja testa.
- Način ocjenjivanja - Kada su dopušteni višestruki pokušaji, dostupni su sljedeći načini izračuna završne ocjene testa:
  - Najveća ocjena svih pokušaja
  - Prosječna (srednja) ocjena svih pokušaja
  - Prvi pokušaj (ostali pokušaji se zanemaruju)
  - Posljednji pokušaj (ostali pokušaji se zanemaruju)

2.4. Postavke - Raspored

U sekciji Raspored moguće je urediti sljedeće postavke:

- Nova stranica - Ova postavka omogućuje prijelom testa na više stranica. Korisno je prikazati test na nekoliko stranica kod testova s većim brojem pitanja. Pri dodavanju pitanja u test, prekidi stranica će se automatski unijeti ovisno o ovoj opciji. Preporuka je postaviti do 3 pitanja po stranici. Prekidi stranice se kasnije mogu ručno pomicati na stranici za uređivanje testa.
- Način navigacije - Kada je omogućena zadana navigacija, student mora proći kroz test u točno određenom redoslijedu i ne može se vratiti na prethodne stranici niti preskakati pitanja. Dok kod načina navigacije slobodno student može proizvoljno prolaziti kroz test i vraćati se na prethodna pitanja.

2.5. Postavke - Vrste testa

U modulu Vrste testova moguće je urediti sljedeće postavke:

- Izmješaj redoslijed odgovora - Ova postavka omogućuje nasumični redoslijed pitanja u testu. Svaki puta kada student rješava test, uz uvjet da je ta opcija omogućena u postavkama pitanja, student će za isti test dobiti drugačiji redoslijed pitanja. Ova postavka se odnosi samo na pitanja koja se sastoje od više elemenata, poput višestrukog odabira ili uparivanja.
- Karakteristike pitanja - Studenti mogu vršiti interakciju pomoću pitanja u testu na mnogo različitih načina.
  - Povratna informacija nakon predaje testa - Studenti mogu unijeti odgovore na sva pitanja i predati test, a zatim biti ocjenjeni i dobiti povratnu informaciju
  - Povratna informacija nakon svakog predanog pitanja - Studenti mogu nakon svakog rješenog pitanja dobiti povratnu informaciju.
  - Interaktivni oblik sa višestrukim pokušajima odgovora na pitanja - Ukoliko nisu zadovoljavajuće riješili određeno pitanje moguće je podesiti ponovne pokušaje odgovaranja na pitanje.
  - Adaptivni način rješavanja testa omogućava studentu višekratno odgovaranje na isto pitanje, čime je eventualno omogućeno da iz drugoga ili trećega pokušaja osvoji dio bodova.

- Pregled svih dostupnih pitanja tijekom jednog pokušaja rješavanja testa - Nakon odgovora na pojedino pitanje i odabira dugmeta Provjeri u okviru u kojem je prikazan redni broj pitanja i broj bodova za to pitanje se pojavljuje poveznica Zamjena pitanja za učitavanje novog pitanja (pod istim rednim brojem) pri čemu se pojavljuje pitanje iz kategorije koju je unaprijed odredio nastavnik. Na taj način studentu su dostupna sva pitanja iz zadane kategorije, a bodove će dobiti za zadnje prikazano pitanje na pojedinom rednom broju pitanja prije predaje testa. U praksi to znači da će se kao prvo pitanje studentu moći prikazati veći broj pitanja, ovisno o broju dostupnih pitanja u toj kategoriji. Kada ne želi više učitavati nova pitanja pod jednim rednim brojem student može početi odgovarati na pitanje pod sljedećim rednim brojem. Kako bi nastavnik omogućio zamjenu pitanja, u postavkama testa za Karakteristiku pitanja treba biti odabrano: Interaktivni test s višestrukim pokušajima odgovaranja na pitanja ili Povratna informacija nakon svakog predanog pitanja.
- Svaki pokušaj rješavanja testa nadograđuje se na prethodni - Ako je dozvoljeno više pokušaja i ako je ova postavka odabrana, svaki novi pokušaj rješavanja testa sadržavat će rezultate prošlog pokušaja. Ovo omogućava dovršavanje testa u nekoliko pokušaja.

2.6. Postavke - Pregled testa

Ove mogućnosti određuju što student može vidjeti prilikom kasnijeg pregleda testa.

- Prilikom rješavanja - Ova postavka je korisna samo za neke karakteristike testa, poput 'višestrukih pokušaja odgovaranja na pitanje', koji mogu prikazivati povratne informacije prilikom rješavanja.
- Odmah nakon rješavanja - Ova postavka označava vrijeme unutar 2 minute nakon što je odabrano "Predajte sve i završite".
- Kasnije, dok je test još otvoren - Ova postavka predstavlja dostupnost nakon 2 minute, no prije datuma zatvaranja testa.
- Nakon zatvaranja testa - Ova postavka znači nakon što je prošao datum zatvaranja testa. Ako test nema datum zatvaranja, ovaj se datum nikad neće dostići.

Studentu se može omogućiti da ima uvid u:

- Upisani odgovor - Pregled upisanog odgovora.
- Ispravan/neispravan odgovor - Ova opcija pokriva tekstualne opise 'Točno', 'Djelomično točno' te 'Netočno', te sve oznake u bojama koje prenose iste informacije.
- Bodovi - Brojčane oznake za svako pitanje, i broj ukupnih bodova za pokušaj.
- Specifična povratna informacija - Povratna informacija koja ovisi o studentovom odgovoru.
- Općenita povratna informacija - Prikazuje se nakon što je student odgovorio na pitanje. Za razliku od specifične povratne informacije, koja ovisi o vrsti pitanja i odgovoru studenta, općenita povratna informacija je ista za sve studente. Općenitu povratnu informaciju možete koristiti za cjelovito objašnjavanje odgovora, možda uz poveznicu na više informacija o gradivu.
- Ispravan odgovor - Automatski generirani sažetak točnog odgovora. Ovo može biti dosta ograničeno, pa razmislite o objašnjavanju točnog odgovora pomoću općenite povratne informacije za pitanje, umjesto korištenja ove opcije.
- Povratna informacija za test - Povratna informacija nakon rješavanja, koja ovisi o ukupnoj ocjeni testa.

2.7. Postavke - Izgled

U sekciji Izgled moguće je urediti sljedeće postavke:

- Prikaži sliku studenta - Ako je omogućeno, ime i slika studenta će se prikazati na zaslonu pri rješavanju testa, kao i pri pregledu rezultata. To olakšava provjeru identiteta prijavljenog studenta prilikom rješavanja testa u učionici. Slika može biti manjeg ili većeg formata.
- Decimalna mjesta u ocjeni - Ova postavka određuje broj decimalnih mjesta za prikaz ocjena ili rezultata. Ona utječe isključivo na prikaz, ne na podatke spremljene u bazi, niti na interne izračune, koji se obavljaju s punom preciznošću.
- Decimalna mjesta u ocjenama pitanja - Ova postavka određuje broj decimalnih mjesta pri prikazu ocjena za pojedinačna pitanja.
- Prikaži blokove tijekom rješavanja testa - Ako je ovo omogućeno, tijekom rješavanja testa će na stranici biti prikazani uobičajeni blokovi.

2.8. Postavke - Ograničenja prilikom pokušaja

U modulu Dodatna ograničenja prilikom pokušaja moguće je urediti sljedeće postavke:

- Lozinka za pristup testu - Ako se lozinka unese, studenti će ju morati upisati prije nego pristupe testu. Odabirom opcije Prikaži upisana lozinka je vidljiva nastavniku.
- Ograniči pristup samo ovim IP adresama - Ovime se omogućava pristup testu koji je ograničen na posebne dijelove (podmreže) LAN-a ili Interneta, definirane kao lista djelomičnih ili punih IP-adresa, odvojenih zarezom. Ovo može biti korisno za testove u učionici, kako bi se osiguralo da samo korisnici na toj lokaciji mogu pristupiti testu.
- Obavezan vremenski razmak između prvog i drugog pokušaja - Ako je omogućeno, student mora čekati određeno vrijeme prije nego pokuša po drugi put riješiti test.
- Obavezan vremenski razmak naknadnih pokušaja - Ako je omogućeno, student mora čekati određeno vrijeme prije nego pokuša po treći i svaki sljedeći put riješiti test.
- Zaseban prozor web preglednika - Ako je odabrano "prozor preko cijelog ekrana s dijelom JavaScript sigurnosnih postavki",
  - test će se pokrenuti samo ako student ima web preglednik s omogućenom podrškom za JavaScript.
  - test će se pojaviti u novom prozoru preko cijelog ekrana i bez gumba za navigaciju.
  - studente će se spriječiti, koliko je moguće, od kopiranja i lijepljenja sadržaja.
- Dopusti pristup testu offline koristeći mobilnu aplikaciju – ako je omogućeno, korisnici mobilne aplikacije mogu preuzeti test i pristupiti mu offline.

2.9. Postavke - Povratne informacije

Povratna informacija za test prikazuje se nakon rješavanja testa. Ovisno o dodatnim granicama Bodovna granica ocjena (poput postotka ili broja), prikazat će se različit tekst.

2.10. Postavke - Zajedničke postavke

U sekciji Zajedničke postavke modula moguće je urediti sljedeće postavke:

- Vidljivo - Ova postavka postavlja test u e-kolegiju vidljivim studentima ili ga je moguće skriti.
- ID broj - Postavljanje ID-a omogućava identifikaciju aktivnosti u svrhu računanja ocjena. Ako aktivnost nije obuhvaćena nekim od ocjenjivanja, polje koje sadržava ID broj se može ostaviti praznim. ID se također može postaviti u alatu za ocjenjivanje, no može se uređivati jedino na stranici s postavkama aktivnosti.
- Grupni oblik - Ova postavka ima 3 opcije:
  - Bez grupa - Nema pod-grupa
  - Odvojene grupe - Svaki član grupe može vidjeti samo članove svoje grupe, ostali članovi su nevidljivi
  - Vidljive grupe - Svaki član grupe vidi članove svoje grupe, ali može vidjeti i članove drugih grupa
Grupni način rada koji je zadan na razini e-kolegija je tada zadani način rada i za sve aktivnosti na tom e-kolegiju. Za svaku aktivnost koja podržava grupe također može se podesiti vlastiti grupni način rada, iako je isti zanemaren, tj. nadjačan od strane postavke na razini e-kolegija.
- Grupacija - Grupacija je skup grupa unutar e-kolegija. Ako se koriste grupacije, studenti dodijeljeni u grupu unutar grupacije će moći zajedno raditi.

Ukoliko je postavljen Grupni oblik: Odvojene grupe ili Vidljive grupe, akcija Ograničenje pristupa za grupu/grupaciju postaje aktivna. Odabirom ove akcije moguće je u modulu Ograniči dostupnost tj. dodati uvjet iz koje grupe studenti trebaju biti dio kako bi mogli pristupiti ispunjavaju testa.

2.11. Postavke - Dostupnost

U modulu Ograniči dostupnost moguće je podesiti dodatna ograničenja za pristup testu. Odabirom akcije Dodaj ograničenje moguće je dodati sljedeća ograničenja:

- Aktivnost završena - Zahtijevati od studenata za završe (ili ne završe) neku drugu aktivnost kako bi pristupili testu.
- E-kolegij dovršen - Studenti trebaju dovršiti ovaj e-kolegij kako bi imali pristup testu.
- Datum - Spriječiti pristup testu do ili od određenog vremena i datuma.
- Ocjena - Studenti moraju dobiti određenu ocjenu iz određenih aktivnosti prije pristupa testu.
- Grupa - Dopusti pristup testu studentima koji su upisani u određenu grupu ili više njih.
- Grupacija - Dopusti pristup testu studentima koji su upisani u grupu određene grupacije.
- Korisnički profil - Kontroliranje pristupa prema poljima unutar korisničkog profila studenata.
- Skup ograničenja - Dodaj više ograničenja koji su međusobno povezani kao uvjeti koji se moraju ispuniti prije pristupa testu.

Ukoliko je na razini kolegija postavljeno praćenje dovršenosti aktivnosti, tada u skupu ograničenja postoji dodatna akcija Aktivnost završena koji postavlja ograničenje kojim se zahtjeva od studenata da završe (ili ne završe) drugu aktivnosti prije pristupa testu.

3. Korisni savjeti

- Naziv pitanja treba dati infomacije o sadržaju pitanja kako bi nastavniku olakšao pretraživanje i pregledavanje baze pitanja.
- Broj bodova može se promijeniti prilikom dodavanja pitanja u pojedinom testu.

- Višestruki odabir s jednim točnim odgovorom lako je prepoznati po izbornom dugmetu (radio button) pored svakog odgovora.
- Višestruki odabir s više točnih odgovora prepoznaje se po okviru koji je moguće označiti pored svakog odgovora (check box).
- Sustav ne daje informaciju koliko je točnih odgovora u pojedinom pitanju. Ako nastavnik želi dati takvu infoamciju studentu potrebno ju je upisati u sadržaju pitanja.
  - kod jednog točnog odgovora moguće je odabrati samo jedan odgovor
  - kod više točnih odgovora sustav ispisuje poruku da je moguće odabrati više odgovora, a student može označiti sve ponuđene odgovore.